**Muhlenberginpurokilpikonna** (*Glyptemys muhlenbergii*) on suokilpikonniin kuuluva matelijalaji. Lajia tavataan uhanalaisena Yhdysvalloista.

Koko ja ulkonäkö
----------------

Muhlenberginpurokilpikonna on hyvin pienikokoinen kilpikonna ja sen kilpi voi kasvaa suurimmillaan 8–11 cm pitkäksi. Laji on Pohjois-Amerikan kilpikonnista pienin ja koiraat ovat hieman naaraita kookkaampia. Muhlenberginpurokilpikonnan kilpi on väriltään tummanpunaruskea ja erityisesti nuorilla yksilöillä on kilvessä keltaisia täpliä. Lajin pää ja raajat ovat tummanruskeat ja pään sivulla on oranssit täplät.

Levinneisyys ja elinympäristö
-----------------------------

Muhlenberginpurokilpikonnaa tavataan Yhdysvalloista hyvin laikuittaisesti New Yorkista Georgiaan. Lajin elinympäristöä ovat suot, marskimaat, kosteat pensaikot, suoniityt ja suopurot. Se viettää suuren osan ajastaan kaivautuneena paksuun sammalikkoon tai mutaan. Ne myös kaivavat käytäviä tai käyttävät myyrien käytäviä. Muhlenberginpurokilpikonnat ovat kaikkiruokaisia ja syövät muun muassa kotiloita, matoja, hyönteisiä, pieniä selkärankaisia, siemeniä, hedelmiä ja toisinaan myös ruohoja tai muita vihreitä kasvinosia. Lajin parittelu tapahtuu maalis-toukokuussa ja naaras munii yhdestä kuuteen munaa toukokuun lopulta heinäkuun alkuun ulottuvalla jaksolla. Munien kuoriutumiseen menee tyypillisesti yhdestä kahteen kuukautta. Luonnossa muhlenberginpurokilpikonnat elävät noin 30–40-vuotiaiksi.

Muhlenberginpurokilpikonna luokitellaan äärimmäisen uhanalaiseksi. Tärkein uhka kannalle on elinympäristön häviäminen sopivien soiden kuivattamisen vuoksi. Paikoitellen alkuperäisestä ympäristöstä on jäljellä enää muutama prosentti. Lisäksi lajia uhkaa pyydystäminen lemmikiksi, poikasia pyydystävät pesukarhut sekä paikoitellen bakteeritaudit. Muhlenberginpurokilpikonnan kantaa pyritään ylläpitämään suojelemalla sen elinympäristöjä.

Lähteet
-------

1. 1 2 3 4  van Dijk, P.P.: *Glyptemys muhlenbergii* *IUCN Red List of Threatened Species. Version 2020-3*.  2011. International Union for Conservation of Nature, IUCN, Iucnredlist.org. Viitattu 18.1.2021. (englanniksi)
2. ↑  Komission asetus (EU) N:o 750/2013, annettu 29. päivänä heinäkuuta 2013, luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 muuttamisesta Euroopan komissio. Viitattu 18.1.2021.
3. 1 2 3  Kurt Buhlmann, Tracey Tuberville, J. Whitfield Gibbons: *Turtles of the Southeast*, s. 67–70. University of Georgia Press, 2008. ISBN 978-0-8203-2902-4. Kirja Googlen teoshaussa (viitattu 18.1.2021). (englanniksi)
4. 1 2 3  James Harding: Glyptemys muhlenbergii *Animal Diversity Web*. Viitattu 18.1.2021.
5. 1 2 3  Bog Turtle U.S. Fish and Wildlife Service.  Arkistoitu 3.3.2021. Viitattu 18.1.2021. (englanniksi)
6. 1 2 3  Bog Turtle (*Glyptemys muhlenbergii*) The Nature Conservancy. Viitattu 18.1.2021. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q72105
* Wikispecies: Glyptemys muhlenbergii
* ARKive: glyptemys-muhlenbergii
* BOLD: 190999
* CoL: 3GHJS
* ECOS: 6962
* EoL: 1056842
* Fossilworks: 96481
* GBIF: 2443122
* iNaturalist: 39864
* IRMNG: 11248313
* ITIS: 668670
* IUCN: 4967
* NAS: 1235
* NatureServe: 2.101495
* NCBI: 335393
* RD: muhlenbergii
* Species+: 3972

 |

 |